ZAPISNIK

     s 20. sjednice Vijeća Gradske četvrti Črnomerec
    održane 07. prosinca 2022., s početkom u 18,00 sati u  
    Područnom uredu Črnomerec, Trg Francuske Republike 15,  soba broj 30/I                           
                       


Nazočni članovi Vijeća Gradske četvrti Črnomerec: Dražen Lučanin, Arni Barišić, Lidija Božić, Tomislav Domes, Ivan Filipović, Josip Jelić, Dubravnko Kezić,  Petar Kriste, Jere Meić, Zdenka Sviben, Ljiljana Peršinec, Sandra Popara Vucetić,  i Mislav Barišić.

Nenazočni članovi Vijeća Gradske četvrti Črnomerec: Maja Kočiš i Jelena Zenko Milović

Ostali nazočni: Snježana Ordanić, voditeljica Područnog odsjeka Črnomerec i Natalija Vidak, stručni referent za rad tijela mjesne samouprave.

Sjednicu otvara Dražen Lučanin, predsjednik Vijeća Gradske četvrti Črnomerec te pozdravlja sve prisutne.
Predsjednik konstatira da je prisutno 13 članova Vijeća, čime su stečeni uvjeti za raspravu i pravovaljano odlučivanje.

Predsjednik kaže da će se Zapisnik s 19. sjednice usvajati na idućoj sjednici.

Predsjednik čita dopunu dnevnog reda te daje dnevni red na glasovanje.
 
Jednoglasno usvojen slijedeći
		              
		         
		              dnevni red:

1. ESAT BELULI,  raspolaganje predmetnim djelom čestice  k.č. br. 6887 k.o. Vrapče – donošenje zaključka 
2. Prijedlog Pravilnika  o korištenju javnih parkirališta i javnih garaža – donošenje zaključka 
3. Prijedlog o uvrštavanju k.č. 3088/5 i 3089/2 te 3193 k.o. Črnomerec u program redovnog održavanja – donošenje zaključka 
4. Prijedlog preimenovanja ulica: Ivana Oršanića, Franje Nevistića, Srećka Karamana i Branka Klarića
5. Prijedlog Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina 
6. Prijedlog Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska 
7.  Prijedlog zaključka o prijedlozima inicijativa i zahtjeva za izmjene i dopune Generalnog urbanističkog plana Grada Zagreba    
8. Ulica Mikulići, očitovanje na proširenje kolnika kod kbr. 19-29 
9. K.č. 3499/2 i 5480/3 k.o. Mikulići, očitovanje o utvrđivanju građevinske čestice 
10. Informacije, pitanja i prijedlozi


Ad.1. ESAT BELULI,  raspolaganje predmetnim djelom čestice  k.č. br. 6887 k.o. Vrapče 

Predsjednik obrazlaže navedenu temu  te otvara raspravu.
U raspravi sudjelovali: Josip Jelić, Arni Barišić, Mislav Barišić, Zdenka Sviben, Jure Meić i Dražen Lučanin.
Predsjednik daje prijedlog Zaključka na glasovanje.
Jednoglasno usvojen slijedeći

          Z A K LJ U Č A K
             o očitovanju na raspolaganje dijelom k.č. br. 6887 k.o. Vrapče  


1. Vijeće Gradske četvrti Črnomerec je razmotrilo dopis i priloge koje je dostavio Gradski ured za upravljanje imovinom i stanovanje,  kojim se traži očitovanje o  raspolaganju dijelom k.č. br. 6887 k.o. Vrapče u svrhu ishođenja rješenja o utvrđivanju građevinske čestice.   

2. Vijeće nije suglasno da se raspolaže predmetnim dijelom čestice k.č. br. 6887 k.o. Vrapče u svrhu ishođenja građevinske čestice.
Navedeni dio čestice nalazi se na najfrekventnijem dijelu Črnomerca, Terminalu, okretištu triju tramvaja, 20 autobusa  ZET-a, te desetak linija drugih prijevoznika koje povezuju Zagreb – Zagrebačku županiju.  Zbog prevelikog priliva putnika i nemogućnošću proširenja terminala, putnicima se onemogućuje nesmetano kretanje kod presjedanja iz tramvaja u autobus  ili iz autobusa u autobus.    

3. Ovaj Zaključak dostaviti će se Gradskom uredu za upravljanje imovinom i stanovanje.  

Ad.2. Prijedlog Pravilnika  o korištenju javnih parkirališta i javnih garaža

Predsjednik kratko obrazlaže te otvara raspravu.

U raspravi sudjelovali: Lidija Božić, Dubravko Kezić, Mislav Barišić i Dražen Lučanin.

Predsjednik daje prijedlog Zaključka na glasovanje.

S 10 glasova ZA i 3 PROTIV usvojen slijedeći


       Z A K LJ U Č A K
o prijedlogu Pravilnika o korištenju javnih parkirališta i javnih garaže  

1. Vijeće Gradske četvrti Črnomerec raspravljalo je o  prijedlogu Pravilnika o korištenju javnih parkirališta i javnih garaže.   

2.  Vijeće je suglasno s prijedlogom Pravilnika o korištenju javnih parkirališta i javnih garaže.
  
3. Ovaj Zaključak dostaviti će se Gradskom uredu za obnovu, izgradnju, prostorno uređenje, graditeljstvo, komunalne poslove i promet  na daljnje postupanje.

 
Ad. 3. Prijedlog o uvrštavanju k.č. 3088/5 i 3089/2 te 3193 k.o. Črnomerec u program redovnog održavanja

Predsjednik obrazlaže traženo te obzirom da se nitko ne javlja za riječ daje prijedlog Zaključka na glasovanje.

Jednoglasno usvojen slijedeći

ZAKLJUČAK
o uvrštavanju k.č. 3193, 3088/5 i 3089/2 k.o. Črnomerec u 
Program redovnog održavanja

1. Vijeće je razmotrilo prijedlog da se k.č. 3193 k.o. Črnomerec, Gradiščanska ulica (uz željezničku prugu) i 3088/5 i 3089/2 k.o. Črnomerec uz potok Črnomerec (pokrenut je postupak ishođenja rješenja za izgradnju parka Zaprešička ulica),  uvrste u program redovnog održavanja Gradske četvrti Črnomerec.  
2. Ovaj Zaključak dostaviti će se Gradskom uredu za mjesnu samoupravu, civilnu zaštitu i sigurnost na daljnje postupanje. 

Ad.4. Prijedlog preimenovanja ulica: Ivana Oršanića, Franje Nevistića, Srećka Karamana i Branka Klarića

Predsjednik daje riječ Zdenki Sviben koja obrazlaže traženo te daje prijedloge za preimenovanje navedenih ulica. Prijedlog je da se navedene ulice nazovu po slijedećim osobama: Mia Oremović (hrvatska glumica), Božena Begović (hrvatska glumica, kazališna djelatnica, književnica i prevoditeljica), Božena Kraljeva (hrvatska glumica) te Eliza Gerner (hrvatska glumica).
Predsjednik otvara raspravu.
U raspravi sudjelovali: Lidija Božić, Jere Meić, Mislav Barišić, Josip Jelić, Zdenka Sviben, Petar Kriste, Arni Barišić i Ljiljana Peršinec.

U 18,30 na sjednicu dolazi Jelena Zenko Milović te je prisutno 14 vijećnica na sjednici.
U 18,40 sjednicu napuštaju Josip Jelić, Ljiljana Peršinec, Mislav Barišić, Ivan Filipović i Lidija Božić koji ne žele prisustvovati glasanju po ovoj točki dnevnog reda.
Predsjednik daje prijedlog Zaključka na glasovanje.

S 8 glasova ZA i 1 SUZDRŽANIM usvojen slijedeći

ZAKLJUČAK
o prijedlogu preimenovanja Ulice Franje Nevistića,
              Ulice Ivana Oršanića, Ulice Srećka Karamana i Ulice Branka Klarića

1.Vijeće je razmotrilo prijedlog/inicijativu Svjetskog židovskog kongresa o prijedlogu preimenovanja Ulice Franje Nevistića, Ulice Ivana Oršanića, Ulice Srećka Karamana i Ulice Branka Klarića jer su imenovani pojedinci bili istaknuti pripadnici u režimu  Nezavisne Države Hrvatske.
2.Vijeće predlaže da se ulice preimenuju u Ulica Mie Oremović, Ulica Božena Begović, Ulica Božene Kraljeva, Ulica Elize Gerner i Sidonije Erdödy, obzirom da su bile značajne dramske umjetnice.  
                3.Ovaj će Zaključak biti dostavljen Gradskoj skupštini Grada Zagreba,
                Odboru za imenovanje naselja, ulica i trgova  na daljnje postupanje.

 U 18,42 vijećnici koji su napustili sjednicu vraćaju se na sjednicu te je prisutno 14 vijećnika.


Ad.5. Prijedlog Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina 

Predsjednik obrazlaže Prijedlog Odluke te otvara raspravu. Obzirom da se nitko ne javlja za riječ daje isto na glasovanje.




S 9 glasova ZA i 5 SUZDRŽANIH usvojen slijedeći

          

Z A K LJ U Č A K
o Prijedlogu Odluke o mjestima za trgovinu na malo izvan prodavaonica i tržnica
na malo koja se obavlja na pokretnim napravama i
o vanjskom izgledu pokretnih naprava i privremenih građevina

1.Vijeće Gradske četvrti Črnomerec je raspravljalo o Prijedlogu Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina. 

2.Vijeće predlaže na Terminalu Črnomerec ukloniti štandove (označene crvenom) koji ometaju prolaz i maknuti police kioska koje izlaze iz gabarita dodijeljenog prostora.           Po potrebi ukloniti i ostale štandove koji su bliže od 2 metra od izlaska iz tramvaja. Kiosk označen narančastom na jugozapadnom dijelu okretišta pokušati premjestiti na mjesto koje manje ometa kretanje pješaka.

3.Ovaj Zaključak dostaviti će se Gradskom uredu za obnovu, izgradnju, prostorno uređenje, graditeljstvo, komunalne poslove i promet, Sektoru za komunalne poslove i javne površine na daljnje postupanje.

Ad.6. Prijedlog Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska 

Predsjednik otvara raspravu te obzirom da se nitko ne javlja za riječ daje prijedlog Zaključka na glasovanje.
S 9 glasova ZA i 5 SUZDRŽANIH usvojen slijedeći

Z A K LJ U Č A K
o Prijedlog Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica 
         koje se obavljaju u kioscima i vanjskom izgledu kioska

1.Vijeće Gradske četvrti Črnomerec je raspravljalo o  prijedlogu Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska 

2. Vijeće predlaže premještanje na lokaciji:
· Trg dr. Franje Tuđmana kiosk Hrvatske lutrije premjestiti prema Ulici Republike Austrije (do asfaltirane površine)  
         Vijeće predlaže postavljanje na lokaciji:
· Kustošijanska ulici  nasuprot kbr.272 – kiosk pekarskih proizvoda 
· Ulica Krvarić, na dijelu čestice 516/4 – kiosk pekarskih proizvoda 
3.Ovaj Zaključak dostaviti će se Gradskom uredu za obnovu, izgradnju, prostorno uređenje, graditeljstvo, komunalne poslove i promet, Sektoru za komunalne poslove i javne površine na daljnje postupanje.

Ad.7. Prijedlog zaključka o prijedlozima inicijativa i zahtjeva za izmjene i dopune Generalnog urbanističkog plana Grada Zagreba    

Predsjednik čita prijedloge i zahtjeve za izmjene i dopune GUP-a te kaže da je rok do veljače 2023. Otvara raspravu.
U raspravi sudjelovali: Lidija Božić, Josip Jelić, Jere Meić i Ljiljana Peršinec.
Predsjednik daje prijedlog Zaključka na glasovanje.

S 9 glasova ZA i 5 SUZDRŽANIH usvojen slijedeći


ZAKLJUČAK
o prijedlogu Nacrta prijedloga odluke o izradi izmjena i dopuna
Generalnog urbanističkog plana grada Zagreba


1. Vijeće predlaže za Nacrt prijedloga odluke o izradi i izmjena i dopuna 
Generalnog urbanističkog plana grada Zagreba slijedeće: 

A ) Zahtjevi i inicijative koji se odnose na Generalni urbanistički plan Grada Zagreba u cjelini:
1. Radi smanjenja  gustoće izgradnje i povećanje kvalitete izgrađenog prostora potrebno je preispitati propisane urbanističke parametre:
· smanjiti maksimalni dozvoljeni koeficijent izgrađenosti,
· smanjiti maksimalni dozvoljeni koeficijent iskoristivosti (nadzemno i podzemno),
· povećati minimalni udio prirodnog terena uz propisivanje određenog stupnja
              cjelovitosti prirodnog terena unutar parcele,
· preispitati definiciju bruto građevinske površine, odnosno razmotriti da se za
              nadzemne etaže osim uvučenog kata propiše maksimalni dozvoljeni udio otvorenih
površina koje ne ulaze u bruto građevinsku površinu (lođe, balkoni, terase i slično),
· propisati da se u izgrađenost obračunavaju i balkoni, a ne samo lođe, odnosno da se
ujednači njihov status u smislu utjecaja na izgrađenost.

2. jasno i nedvosmisleno definirati sve pojmove kako ne bi došlo do
proizvoljnog tumačenja (npr. definicije lođa i balkona zbog  različitih tumačenja).

3. jasno i nedvosmisleno definirati što se ne podrazumijeva pod prirodnim
Terenom -  projektantsko iskustvo pokazuje da se u prirodni teren ubrajaju
površine koje to nisu. Kategorije koje se ne smiju ubrajati u prirodni teren su
sljedeće:
· vatrogasni prilazi i površine za operativni rad vatrogasnih vozila
· površine ispod kojih se nalaze veća vodomjerna i druga okna ili podzemni spremnici
za otpad
· vrtovi koji su pripojeni stanovima u prizemlju višestanbenih zgrada

4. Za zgrade koje spadaju u nisku izgradnju preispitati minimalnu propisanu
udaljenost od ruba parcele (ukoliko se ne radi o gradnji na rubu parcele ili prema
javnoj površini) i kao minimalnu udaljenost propisati h/2, ali ne manje od 3,0 m.

5. Za gradnju više visokih građevina na istoj parceli propisati minimalnu
međusobnu udaljenost. Isto je potrebno propisati i u slučaju jedne visoke građevine s
više nadzemnih volumena.

6. Radi smanjenja gustoće izgradnje razmotriti i povećati uobičajenu propisanu minimalnu udaljenost gradnje od ruba parcele, te minimalnu međusobnu udaljenost između građevina koje se nalaze na istoj građevinskoj čestici 

7. Uz normativ  za parkirališna mjesta za automobile propisati normative parkirališnih mjesta za manja motorna vozila (mopede i motocikle), te normativ za parkirališna mjesta za bicikle u sklopu svih namjena. Prilikom gradnje višestambenih građevina predlaže se propisati obavezu i normativ izgradnje zatvorenog prostora za parkiranje bicikala.

8. Potrebno je propisati uvjete za primjenu rješenja iz kataloga rješenja utemeljenih na
prirodi (NBS – Nature based Solutions), osobito zelenih krovova i fasada, kišnih
vrtova, propusnih podloga te za postavljanje solarnih panela.

9.  Detaljno propisati normative za dimenzioniranje prostora za odlaganje
otpada po vrstama prema kvadraturi planirane građevine, broju stambenih jedinica te planiranoj djelatnosti uključujući uporabni i manipulativni prostor za
spremnike kao i propisati obavezu ugradnje umivaonika / priključka za vodu, slivnika te ostalih eventualnih sadržaja te definirati veličinu vrata. 
Predlaže se poticati izvedbu prostorije za odlaganje otpada u samoj građevini, a
ukoliko se prostorija za odlaganje otpada izvodi izvan gabarita građevine propisati da
se njezina tlocrtna površina ubraja u izgrađenost građevinske čestice.
Predlaže se poticati okrupnjavanje i grupiranje prostora za odlaganje otpada, na način
da se za nekoliko manjih stambenih zgrada, može predvidjeti zajedničko mjesto za
odlaganje otpada.

B) U okviru zahtjeva i inicijativa koji se odnose na Gradsku četvrt Črnomerec, odnosno nisu ograničeni na područje jednog mjesnog odbora, Vijeće predlaže redefiniranje planirane prometne infrastrukture i kategorizacije prometnica uz definiranje minimalne i maksimalne računske brzine, osiguranje preduvjeta za računsko ograničenje brzine u  određenim zonama te preispitivanje kategorizacije prometnica obzirom na postojeću i planiranu mrežu javnog gradskog i nemotoriziranog prijevoza

C) U okviru konkretnih inicijativa i zahtjeva koji se odnose na pojedine mjesne odbore unutar Gradske četvrti Črnomerec, Vijeće predlaže sadržajne i tekstualne izmjene prema tablici u prilogu.

D) Slijedi dodatno obrazloženje nekih prijedloga iz tablice u prilogu:



MO Bartol Kašić
1. Čestice u jugoistočnom dijelu Gradišćanske 3184/1 i 3184/2 prenamijeniti iz M2 u D4, a čestice 3186/1, 3187, 3188, 3189/16  iz Z1 u D4.
Obrazloženje
U Gradskoj četvrti nedostaje smještajnih kapaciteta u vrtićima. U MO Bartoč Kašić su dva područna objekta na neadekvatnim lokacijama. Objedinjenjem navedenih čestica bi se dobila površina veća od 3.600 m2 koja bi bila pogodna za izgradnju vrtića. javna i društvena namjena predškolska.

2. Čestice 3081, 3082, 3083/1, 3083/3, 3088/4 i trokutasti dio čestice 3088/1 južno od čestice 3088/4 u zoni M1 prenamijeniti u D.
Obrazloženje
Južno od navedenih čestica je veća zona namjene D5 i D6. Na čestici 3083/1 je Centar za kulturu August Cesarec i zgrada kina Kalnik koja će se obnoviti i staviti u javnu funkciju. Bilo bi dobro spojiti i gore navedene čestice sa zonom D5 u kojoj je O.Š. Ivana Cankara zbog lakše komunikacije između Centra za kulturu i obrazovnih institucija u zonama D5 i D6 (osnovna škola, dvije srednje škole i fakultet), mogućeg proširenja osnovne škole izgradnjom aneksa, povećanja sportskih terena i dječjeg igrališta zbog očekivanog priljeva novih stanara nakon očekivane izgradnje stambenih zgrada na području bivše tvornice Grafokarton i općenito lakše pješačke prohodnosti u tom bloku.
MO Ban Keglević
Prenamijeniti čestice 6759, 6760, 6761, 6769, 6770, 6771, 6772, 6773, 6774, 6775 i dio čestice 6746/1 između pruge i Međimurske i dijela ulice Josipa Fona sjeverno iz M2 u IS.

Obrazloženje
Sjeverno od pruge je planirana glavna gradska ulica, na slici označena plavom crtom. Ulica bi trebala prolaziti na mjestu sadašnjeg Franckovog parkirališta i skrenuti u Vodovodnu pa desno u Međimursku i onda u Fonovu. Da bi se osigurao brži promet i jednostavnije kretanje autobusa ili kamiona, bilo bi optimalno da ulica nastavi ravno uz prugu pa da se izbjegnu skretanja u Vodovodnu i Međimursku. 

MO Kustošija centar
Odrediti obvezu izrade UPU-a za blok omeđen Ilicom, Zagrebačkom, Prilazom baruna Filipovića i Ulicom Gjure Szaba. 
Obrazloženje
Zona je već u obvezi provedbe javnog natječaja, UPU-om bi se osigurale smjernice za blok koji je dobrim dijelom nedefiniran.

3. Vijeće u prilog ovom Zaključku prilaže i tablicu prenamjene zona po područjima mjesnih odbora. 

4. Ovaj Zaključak dostaviti će se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.


Ad.8. Ulica Mikulići, očitovanje na proširenje kolnika kod kbr. 19-29 

Predsjednik kaže da je od Gradskog ureda za obnovu, izgradnju, prostorno uređenje, graditeljstvo, komunalne poslove i promet  zatraženo  da se Vijeće očituje na prijedlog uređenja ulice Mikulići. Nitko se ne javlja riječ pa predsjednik daje prijedlog Zaključka na glasovanje.

S 10 glasova ZA i 4 SUZDRŽANA usvojen slijedeći



          Z A K LJ U Č A K
             o očitovanju na prijedlog uređenja ulice Mikulići 

1. Vijeće Gradske četvrti Črnomerec je raspravljalo o dopisu Gradskog ureda za obnovu, izgradnju, prostorno uređenje, graditeljstvo, komunalne poslove i promet kojim se predlažu dvije varijante uređenja ulice Mikulići  i Zaključku o prijedlogu za uređenje ulice Mikulići, Vijeća Mjesnog odbora Medvedgrad 

2. Vijeće je suglasno sa Zaključkom Vijeća Mjesnog odbora Medvedgrad da se uređenju ulice Mikulići pristupi s predloženom 1. varijantom koja obuhvaća od izrade idejnog projekta rekonstrukcije ceste sa komunalnom infrastrukturom u dužini od 2300 metara, do realizacije u etapama.   

3. Ovaj Zaključak dostaviti će se Gradskom uredu za obnovu, izgradnju, prostorno uređenje, graditeljstvo, komunalne poslove i promet, Sektoru za ceste na daljnje postupanje.  


Ad.9.  k.č. 3499/2 i 5480/3 k.o. Mikulići, očitovanje o utvrđivanju građevinske čestice 

Predsjednik obrazlaže traženo te daje prijedlog Zaključka na glasovanje.

S 10 glasova ZA, 3 PROTIV i 1 SUZDRŽANIM usvojen slijedeći


          Z A K LJ U Č A K
             o očitovanju na raspolaganje k.č. 5480/3 k.o. Mikulići 

1. Vijeće Gradske četvrti Črnomerec je raspravljalo o dopisu i prilozima, Gradskog ureda za upravljanje imovinom i stanovanje,  kojim se traži očitovanje na raspolaganje k.č.br. 5480/3 k.o. Mikulići ukupne površine 50 m2. 

2. Vijeće daje k.č.br. 5480/3 k.o. Mikulići na raspolaganje obzirom da nema u svojim planovima i programima uređivanje ni privođenje namjeni navedenu česticu.  

3. Ovaj Zaključak dostaviti će se Gradskom uredu za upravljanje imovinom i stanovanje.  




Ad.10. Informacije, pitanja i prijedlozi
[bookmark: _GoBack]Predsjednik informira vijećnike da će u petak imati sastanak s gospodinom Kaićem vezano za kupnju tržnice i kuglane u Kustošiji.
Obzirom da se nitko ne javlja za riječ predsjednik zatvara sjednicu.


Sjednica je završila u 19,15 sati
Zapisnik sastavila:
Natalija Vidak	
				
KLASA: 024-08/22-002/320
URBROJ: 251-06-11-3/007-22-3 
Zagreb, 07. prosinca 2022.

							          Predsjednik Vijeća
                                                                                 	      Gradske četvrti Črnomerec

							           Dražen Lučanin, v.r.
